钦定古今图书集成/明伦汇编/宫闱典/第004卷 > 《宫词》〈录十一首〉王建
## 钦定古今图书集成/明伦汇编/宫闱典/第004卷 > 《宫词》〈录十一首〉王建

金殿当头紫阁重，仙人掌上玉芙蓉。太平天子朝元
日，五色云中驾六龙。

蓬莱正殿压云鳌，红日初生碧海涛。开著五门遥北
望，赭黄新帕御床高。

笼烟紫气日曈曈，宣政门前玉殿风。午刻阁前卿相
出，下帘声在半天中。

千牛仗下放朝初，玉案傍边立起居。每日请来金凤
纸，殿头无事不多书。

秋殿清斋刻漏长，紫微宫女夜烧香。拜陵日到公卿
发，卤簿分头出太常。

避暑昭阳不掷卢，井边含水喷鸦雏。内中数日无呼
唤，拓得滕王《蛱蝶图》。

《金吾》除夜进傩名，画裤朱衣四队行。院院烧灯如白
日，沈香火底坐吹笙。

太仪前日暖房来，嘱向昭仪乞药栽。敕赐一窠红踯
躅，谢恩未了奏花开。

新秋白兔大于拳，红耳霜毛趁草眠。天子不教人射
杀，玉鞭遮到马蹄前。

《鱼藻》宫中锁翠蛾，先皇行处不曾过。如今池底休铺
锦，菱角鸡头积渐多。

春风院院落花堆，金锁生衣掣不开。更筑歌台起妆
殿，明朝先进“画图来。”

树头树底觅残红一片西飞一片东自是桃花贪结
子错教人恨五更风。